Луцкі замак

Замак у Луцку, замак Любарта — адзін з самых прадстаўнічых замкаў Вялікага Княства Літоўскага, менавіта таму Вітаўт абраў яго для каранацыйнага зьезду, які мусіў пераўтварыць яго ў караля на чале каралеўства Літоўскага. 10—11 стагодзьдзі — насыпаны вал і ўзьведзены драўляны замак. 1259 — разрабаваны мангольскім ханам Бурундаем. 1352—1366 — Валынскі князь Любарт Гедзімінавіч замяніў большасьць драўляных умацаваньняў мураванымі. 1370—1385 — дабудавана Ўязная вежа, распачата будаўніцтва Стыравой вежы. Пачатак 15 стагодзьдзя — Вітаўт завяршыў будаўніцтва замка. Комплекс складаўся з трох вежаў: Уязной, Уладычай і Стыравой, які былі злучаны праслам мураванай сьцяны. Унутры замка існаваў таксама мураваны палац. 1429 — у замку адбыўся зьезд эўрапейскіх манархаў і меркавалася правесьці каранацыю Вітаўта, чаму перашкодзілі палякі, не прапусьціўшы карону празь межы свайго каралеўства. 1930-я — у замку былі праведзены кансэрвацыйныя працы. 1970—1977 — замак цалкам рэстаўраваны. Выява Луцкага замка месьціцца на ўкраінскай купюры вартасьцю 200 грыўнаў. Выявы Літаратура Вялікае княства Літоўскае: Энцыклапедыя. У 3 т. / рэд. Г. П. Пашкоў і інш. — Мн.: Беларуская Энцыклапедыя, 2005. — Т. 2: Кадэцкі корпус — Яцкевіч. — 788 с. — ISBN 985-11-0378-0 Вонкавыя спасылкі Луцкі замак — сховішча мультымэдыйных матэрыялаў Падарожжа да Луцкага замку.